ORDE do 20 de febreiro de 2015 de aprobación definitiva da modificación puntual do Plan xeral de ordenación municipal de Santiago de Compostela sobre situacións fóra de ordenación.
Consellería de Medio Ambiente, Territorio e Infraestruturas — III. Outras disposicións — 09/03/2015

O Concello de Santiago de Compostela remite novamente a modificación puntual referida, en solicitude da súa aprobación definitiva conforme o disposto no artigo 85.7 da Lei 9/2002, de ordenación urbanística e protección do medio rural de Galicia.
Analizada a documentación remitida polo Concello, e vista a proposta literal que nesta mesma data eleva a Secretaría Xeral de Ordenación do Territorio e Urbanismo, resulta:
I. Antecedentes.
1. O Concello de Santiago de Compostela conta cun Plan xeral de ordenación municipal aprobado definitivamente por ordes da CPTOPT do 3 de outubro de 2007 (aprobación parcial) e 1 de setembro de 2008 (aprobación do documento de cumprimento da orde anterior).
2. A presente modificación puntual foi obxecto de reparo por esta consellería, que resolveu non outorgarlle a aprobación definitiva mediante a Orde do 6 de xuño de 2014.
3. A documentación agora achegada consiste en expediente administrativo (en que se inclúen os informes xurídico municipal do 17 de outubro de 2014 e do secretario do Concello do 20 de outubro de 2014, favorables á aprobación provisional; e o acordo de aprobación provisional polo Concello Pleno do 31 de outubro de 2014) e o proxecto de modificación con data de outubro de 2014, subscrito polos arquitectos do concello Ignacio Soto González e Esther Sánchez Espiñeira e pola xefa da Sección de Xestión Urbanística Pilar Rubín Paz.
II. Obxecto e descrición do proxecto.
1. A modificación ten por obxecto alterar a normativa urbanística do vixente plan xeral no que atinxe ao réxime aplicable ás situacións fóra de ordenación. O proxecto que agora se presenta foi modificado para adecualo á Orde da CMATI do 6 de xuño de 2014.
2. Os preceptos afectados son os artigos 218 a 220, que regulan especificamente as situacións fóra de ordenación; o artigo 124.1, que regula as actuacións de ampliación en edificios fóra de ordenación; e o artigo 109.2.d) da normativa do plan xeral (non o 109.3.d), que regula os usos comerciais nos locais construídos con anterioridade á entrada en vigor do plan de 1989.
III. Análise e consideracións.
Logo de analizar a documentación remitida polo Concello, en relación co cumprimento da Orde da CMATI do 6 de xuño de 2014 e dos aspectos modificados no proxecto respecto desta, púidose comprobar que foron corrixidas todas as observacións formuladas.
Detectouse, porén, un erro material na corrección do artigo 109 sobre o uso comercial, por canto o precepto alterado é o artigo 109.2.d) da normativa, como se establecía no proxecto anterior, e non o 109.3.d), como por erro se sinala no proxecto agora presentado.
A competencia para resolver sobre a aprobación definitiva do planeamento xeral correspóndelle ao conselleiro de Medio Ambiente, Territorio e Infraestruturas, de conformidade co disposto nos artigos 89 e 93.4 da LOUG, e no artigo 1 do Decreto 44/2012, do 19 de xaneiro, polo que se establece a estrutura orgánica da CMATI.
IV. Resolución.
En consecuencia, e visto o que antecede,
Primeiro. Outorgar a aprobación definitiva á modificación puntual do Plan xeral de ordenación municipal de Santiago de Compostela, sobre situacións de fóra de ordenación, de acordo co establecido no artigo 85.7.a) da Lei 9/2002, de ordenación urbanística e de protección do medio rural de Galicia.
Segundo. Na modificación do artigo 109, enténdese que o precepto alterado é o 109.2.d) da normativa, e non o 109.3.d), como por erro se sinala no proxecto presentado.
Terceiro. De conformidade co disposto polos artigos 92 da Lei 9/2002 e 70 da Lei 7/1985, do 2 de abril, reguladora das bases de réxime local, o Concello deberá publicar no BOP a normativa e as ordenanzas do Plan xeral de ordenación municipal aprobado definitivamente.
Cuarto. Notifíquese esta orde ao concello e publíquese no Diario Oficial de Galicia.
Quinto. Contra esta orde cabe interpoñer recurso contencioso-administrativo ante a sala correspondente do Tribunal Superior de Xustiza de Galicia, no prazo de dous (2) meses, que se contarán desde o día seguinte ao da súa publicación, segundo dispoñen os artigos 10 e 46 da Lei 29/1998, do 13 de xullo, reguladora da xurisdición contencioso-administrativa.
Santiago de Compostela, 20 de febreiro de 2015